作者:馮延巳
標題:憶江南
內容:去歲迎春樓上月，正是西窗，夜涼時節。玉人貪睡墜釵雲，粉消妝薄見天真。人非風月長依舊，破鏡塵箏一夢經年瘦。今宵簾幕揚花陰，空餘枕淚獨傷心。今日相逢花未發，正是去年，別離時節。東風次第有花開，恁時須約卻重來。重來不怕花堪折，只恐明年花發人離別。別離若向百花時，東風彈淚有誰知？